Diari Oficial de la Generalitat Valenciana


Sumari del DOGV 7960, del 18-01-2017 (2016/10468)

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 124/15-AIA Vall d'Alba.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7960

Data del DOGV
:   18-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10061


Data del document
:   14-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 124/15-AIA Vall d'Alba. [2016/10529]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 124/15-AIA Vall d'Alba.  
  
«Declaració d'impacte ambiental  
Expedient: 124-2015-AIA.  
Títol: Legalització i ampliació d'explotació porcina.  
Promotor: Daniel Ribes Capdevilla.  
Òrgan substantiu: Ajuntament de Vall d'Alba.  
Localització: parcel·les 40, 41, 42, 43 i 49 del polígon 7 de Vall d'Alba (Castelló).  
  
Descripció del projecte  
L'objecte del projecte és la legalització i ampliació d'una explotació porcina d'engreix de garrins amb una capacitat de 1.100 animals fins a aconseguir una capacitat productiva de 2.500 animals.  
Els animals entraran en la granja amb 18-20 kg i n'eixiran quan tinguen un pes de 95-100 kg. El període productiu serà de 120-130 dies.  
  
L'explotació actualment disposa de les instal·lacions següents:  
Nau 1: 561,04 m².  
Nau 2: 410,75 m².  
Nau 3: 201,30 m².  
Nau 4 (lavabos i vestidor): 17,5 m².  
Per a ampliar les instal·lacions està previst construir una nova nau de 1.290 m². Sota els allotjaments dels animals es disposaran les fosses de dejeccions construïdes amb formigó hidròfug amb solera mínima 12/15 cm i armades amb un mallat de quadrícula 20/20/6. Cada fossa, al seu torn, tindrà un desaigüe a través de canonada de PVC de 160 mm de diàmetre des d'on podrà realitzar el buidatge.  
Les aigües pluvials de l'explotació es canalitzaran a través de les voreres perimetrals de la nau, de manera que desaiguaran en la parcel·la no ocupada per l'explotació per a evitar així que entren en contacte amb algun material contaminant.  
S'estima un consum de recursos de 9.000 m³ d'aigua a l'any que serà subministrat per l'empresa municipal de subministrament d'aigua.  
El consum de pinso aproximadament és de 2,4 kg per kg de carn produït.  
Com a subproductes es generaran 5.375 m³ de purins que s'utilitzarà com a adob orgànic en parcel·les agrícoles. La capacitat mínima per a poder emmagatzemar els purins produïts en 3 mesos és de 1.343,75 m³, segons les directrius del Codi Valencià de Bones Pràctiques Agràries aprovat per Ordre 7/2010, de la Conselleria d'Agricultura, Pesca i Alimentació.  
Tant les aigües procedents de la neteja de les naus com les aigües sanitàries seran arreplegades en les fosses de purins.  
Els cadàvers de l'explotació s'arreplegaran en contenidors homologats i seran retirats per empresa gestora.  
  
Tramitació administrativa  
El 14 d'octubre de 2015 té entrada en el Servei d'Avaluació d'Impacte Ambiental l'expedient procedent de l'Ajuntament de Vall d'Alba, com a òrgan competent en la tramitació substantiva del projecte (llicència ambiental), a l'efecte d'iniciar el procediment d'avaluació d'impacte ambiental.  
A l'expedient que es remet s'adjunta:  
Informe de compatibilitat urbanística de 23 de juliol de 2015, de l'Ajuntament de Vall d'Alba: l'explotació s'ubica en sòl no urbanitzable comú segons el Pla General de Vall d'Alba, incloent-hi entre els usos permesos en aquest tipus de sòl les granges de qualsevol tipus.  
Informe en relació amb l'article 201 de la Llei 5/2014, de la Generalitat, d'ordenació del territori, urbanisme i paisatge de la Comunitat Valenciana, de 24 de novembre de 2014, en el qual s'indica que l'explotació estava inscrita en el Registre d'Explotacions Ramaderes amb anterioritat a l'entrada en vigor del Reial decret 324/2000, sobre ordenació d'explotacions ramaderes.  
L'ampliació sol·licitada no compleix els requisits de distàncies mínimes amb altres explotacions porcines establides en el reial decret mencionat. No obstant això, atenent les disposicions del Reial decret 324/2000 i les establides en la Llei 6/2003, de ramaderia de la Comunitat Valenciana, l'ampliació pot autoritzar-se si no se superen els límits de capacitat i no es redueix la distància mínima a altres explotacions porcines.  
Justificació de realització del tràmit d'informació pública per mitjà de la inserció de l'anunci en el BOP de la província de Castelló, de 25 d'agost de 2015; la inserció de l'anunci en el tauler d'anuncis de l'Ajuntament de Vall d'Alba, i la publicació d'aquest en la pàgina web per un període de 30 dies.  
Durant el període d'informació pública no es van fer al·legacions.  
  
El 4 de novembre de 2015 i en compliment de l'article 21 de la Llei 6/2014, de prevenció, qualitat ambiental i control ambiental d'activitats, s'emet un informe d'abast i de continguts de l'estudi d'impacte ambiental.  
Mitjançant trameses del 22 de desembre de 2015, 4 de novembre de 2015 i 26 de gener de 2016 es remet documentació del projecte.  
El 27 de juny de 2016 i després de fer l'anàlisi tècnica de l'expedient es demana documentació complementària respecte al pla de gestió dels purins i respecte a l'estudi d'afecció al patrimoni cultural.  
  
El 31 d'agost de 2016 es rep en el Servei d'Impacte Ambiental la documentació sol·licitada.  
  
Afeccions legals  
- La parcel·la 49 limita amb el camí ramader assagador del Camí dels Romans, d'amplària 10 metres.  
- L'explotació se situa en sòl no urbanitzable comú i limita amb sòl no urbanitzable protegit (paisatgística, forestal, ecològica) PE de la Senda dels Romans i de l'Arc del municipi de Cabanes.  
  
- La nova nau se situarà a menys d'1 km de l'Arc romà de Cabanes.  
  
  
Consideracions ambientals  
La zona on s'ubicarà la nova nau i on estan construïdes les naus a legalitzar és una zona plana dedicada al cultiu de secà.  
L'aspecte ambiental més rellevant és la presència del camí ramader assagador del Camí dels Romans, de 10 metres d'amplària, que coincideix amb la senda sobre la Via Augusta.  
1. Identificació i valoració d'impactes  
En la fase de construcció, les accions consistiran en l'excavació de les rases de fonamentació per a la construcció de la nau. No es realitzaran explanacions ni s'alterarà la topografia del terreny actual.  
En aquesta fase es produiran residus dels materials que s'utilitzen en la seua construcció.  
Quant al patrimoni cultural, en la prospecció arqueològica realitzada no s'han detectat elements que puguen ser afectats per la nova construcció. S'ha localitzat la zona la Sénia del Mas de la Blanqueta, sobre la qual no hi haurà cap tipus d'afecció, i el traçat de l'antiga Via Augusta, que tampoc serà afectada.  
El 22 de juny de 2016, la Direcció General de Cultura i Patrimoni va emetre un informe favorable als efectes patrimonials previstos en l'article 11 de la Llei 4/1998, del patrimoni cultural valencià.  
En la fase de funcionament, els impactes que es produïsquen es derivaran del moviment de vehicles (transport de pinso, càrrega i descàrrega d'animals, etc.) si bé en períodes curts de temps. Serà rellevant la producció d'olors a causa de l'emmagatzematge dels purins i a la seua aplicació en el camp.  
És previsible l'augment de residus. A més dels cadàvers d'animals que es gestionaran segons la legislació vigent, es produiran residus procedents de la sanitat animal (envasos de medicaments, xeringues).  
  
Com a subproducte produït en l'explotació es generaran purins.  
En la fase d'explotació es produirà un augment de gasos d'efecte d'hivernacle i gasos que generaran olors. Fonamentalment són: metà, amoníac (està regulada la concentració màxima en granges) i sulfur d'hidrogen.  
Cal indicar que la Llei 34/2007, de protecció del medi ambient atmosfèric, preveu com a activitats potencialment contaminants de l'atmosfera les granges de porcs. No s'espera cap efecte en aquest sentit, ja que la granja ha de complir les limitacions establides en l'annex III de la Llei.  
En la fase d'abandó, l'efecte ambiental més rellevant és la presència dels edificis que podrien ser reconvertits per a altres usos.  
2. Establiment de mesures protectores i correctores. En l'estudi d'impacte ambiental es proposen les següents:  
- Retirada dels residus d'obra per gestor autoritzat.  
- Subscripció de contracte amb empresa especialitzada de gestió de residus procedents de la sanitat animal.  
- Gestió dels purins produïts per mitjà de la seua utilització com a adob basat en el pla de gestió que es descriurà en apartats posteriors.  
  
En l'aplicació dels purins en camp s'han de respectar les distàncies mínimes establides de 25 metres a llits i aigües superficials, 100 metres a captacions d'aigua d'ús privat d'aigua potable, 250 metres respecte a masses d'aigua destinades a ús públic, 100 metres a explotacions de capacitat inferior a 120 UGM i 200 metres a la resta d'explotacions i nuclis urbans.  
- Utilització de sistemes de ventilació natural a través de ximeneres en carener i d'entrada d'aire lateral que proporciona una ventilació en continu, que evita l'acumulació d'olors i la seua dispersió en un radi de més de vora 100 metres.  
- Per a integrar l'activitat en el paisatge i evitar la dispersió de sorolls i olors es col·locarà una barrera vegetal a base d'ametlers.  
3. Programa de vigilància ambiental  
El seu objecte és detectar les desviacions que es produïsquen sobre les previsions de l'estudi d'impacte ambiental. Les mesures seran les següents:  
- Es portarà el registre dels depòsits servits per mitjà de la utilització d'un llibre de registre amb l'anotació del tipus de cultiu en què s'utilitza.  
- Vigilància de la xarxa de pluvials.  
- Neteja del terreny que envolta l'explotació.  
- Revisió de l'estanquitat de les fosses de purins.  
Pla de gestió de purins: el promotor gestionarà els purins produïts a través de la seua aplicació com a adob en camp i presenta l'autorització escrita de 198,5 ha que s'han d'aplicar en camps dels municipis de Cabanes, Vall d'Alba, Benlloch i Orpesa.  
  
Consideracions de l'òrgan ambiental  
Es tracta de legalitzar una explotació i la seua ampliació per mitjà de la construcció d'una nova nau.  
L'explotació s'ubica en un entorn agrícola els elements principals del qual s'indiquen a continuació:  
- L'explotació s'ubica a suficient distància de nuclis urbans per a preveure efectes directes sobre aquests nuclis. No obstant això, es poden produir efectes indirectes derivats de la gestió de purins.  
- No hi ha espais protegits als voltants de l'explotació: l'espai de la Xarxa Natura 2000 més pròxim a l'explotació és la ZEPA Planiols-Benasques, situada a 2,5 km. Per les característiques de l'espai afectat no són esperables repercussions sobre la xarxa.  
- Les construccions no afecten cap element de la xarxa hidrogràfica. Es localitza a uns 200 metres de les naus existents una zona de perillositat geomorfològica sense afecció a l'explotació existent ni a les futures noves construccions.  
- Quant al patrimoni cultural, l'element més important és la Via Augusta que discorre a escassos metres de la zona on es construirà la nova nau. Això implica la necessitat de millorar la proposta d'integració paisatgística realitzada i el compliment de les mesures protectores de la Llei del patrimoni cultural valencià.  
- Augment del consum de recursos: l'aspecte més significatiu és el consum d'aigua. Hi ha informe de l'òrgan que atorgarà el subministrament. No obstant això, abans de realitzar el dictamen ambiental definitiu s'haurà de demanar un informe més detallat respecte a aquest consum.  
- Pla de gestió de purins: el promotor del projecte aporta 198,15 ha a dosis concordes amb el Codi Valencià de Bones Pràctiques Agràries i les dosis racionals de cultius.  
Una vegada realitzat un mostreig de les parcel·les a través del SIGPAC, s'observa que algunes parcel·les dedicades a ametler estan actualment dedicades a cítrics. Aquesta circumstància no influeix en el pla de fertilització, ja que els cultius intensius tenen més requeriments en nitrogen.  
Altres parcel·les que consten com a cultiu de secà actualment són de naturalesa seminatural o forestal, per tant, com que no hi ha cultiu, no poden considerar-se aptes per a l'aplicació dels purins com a adob.  
També ha de mencionar-se que hi ha algunes parcel·les que per estar pròximes a cursos d'aigua han de respectar les distàncies establides en el Codi Valencià de Bones Pràctiques Agràries.  
Les parcel·les detectades d'aquestes característiques s'han localitzat en el terme municipal de Cabanes i són:  
- Parcel·les en què haurà de constar el cultiu actual (canvi a cítrics): en el polígon 22, les parcel·les 139, 529 i 439; i en el polígon 21, la parcel·la 491.  
- No productives: parcel·la 524 del polígon 22 de Cabanes; i part de la parcel·la 194 del polígon 12.  
- Estar a menys de 50 metres de cursos d'aigua: parcel·la 702 del polígon 26 de Cabanes; i part de la parcel·la 608 del polígon 1 de Cabanes (haurà de respectar 50 metres).  
- Terreny forestal: terme municipal de Cabanes: parcel·la 346 del polígon 5; parcel·la 115 del polígon 12; parcel·la 156 del polígon 13; parcel·la 55 del polígon 16, i parcel·la 76 del polígon 24.  
Atenent l'anàlisi ambiental del pla de gestió de purins realitzada pel Servei d'Avaluació d'Impacte Ambiental, no és previsible que l'exclusió de les parcel·les indicades del pla de gestió hi tinga conseqüències rellevants, com ara la necessitat d'aportar un nombre més gran de parcel·les. No obstant això, aquesta previsió haurà de quedar confirmada una vegada que es realitze un nou càlcul del nitrogen consumit segons s'indicarà en l'apartat de condicionants ambientals d'aquesta declaració d'impacte ambiental.  
D'altra banda, els municipis de Cabanes, Orpesa i la Pobla Tornesa són municipis inclosos en zona vulnerable a la contaminació per nitrats, per tant hauran d'augmentar-se les mesures de prevenció i complir de manera estricta el pla de gestió establit.  
  
Consideracions jurídiques  
1. El projecte examinat constitueix un dels casos en què resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons el que es desprén de l'annex I, grup 1.a de la Llei 21/2013, de 9 de desembre, d'avaluació ambiental i l'annex I, 1.h del Decret 162/1990, pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
2. En l'expedient s'han observat els tràmits previstos en la Llei 21/2013, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
Per tot el que s'ha expressat anteriorment es resol:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de «legalització i ampliació d'explotació porcina» en el polígon 7, parcel·les 40, 41, 42, 43 i 49 de Vall d'Alba (Castelló), sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. En el transcurs de les obres s'han de respectar els preceptes de la Llei 4/1998, del patrimoni cultural valencià. En el cas d'aparició de restes, s'han de paralitzar de forma immediata les obres i s'ha de comunicar a la Direcció General de Patrimoni Cultural.  
2. Amb anterioritat a l'emissió de dictamen ambiental favorable i llicència ambiental:  
a) En relació amb el pla de fertilització: cal fer un quadre en què consten les parcel·les amb els cultius reals i en què s'hagen eliminat les parcel·les o part d'aquestes no aptes per a l'aplicació dels purins com a adob.  
S'ha d'aportar un quadre resum amb desglossament de superfície per cultiu, dosis aportades i nitrogen consumit.  
b) El promotor ha d'aportar nous documents d'acceptació de purins d'aquells propietaris de parcel·les amb cultius que actualment no són els reals, fent constar en aquest document el cultiu real i excloent de l'acceptació les parcel·les o subparcel·les no aptes per ser forestals, per no guardar les distàncies amb cursos d'aigua o per no estar cultivades.  
  
En aquest document s'ha de detallar exactament de manera gràfica, en el cas que només puguen utilitzar-se els purins en determinades subparcel·les o parts de parcel·la, les zones on no podran aplicar-se els purins per a ús agrícola.  
Així mateix, quan es tracte de parcel·les situades en municipis declarats com a vulnerables a la contaminació per nitrats, el document d'acceptació haurà de fer constar expressament que el propietari està informat de les obligacions que això comporta.  
c) El promotor ha de garantir que l'abastiment d'aigua a l'explotació es pot realitzar sense posar en perill els usos preexistents. Per a això, ha d'aportar un certificat de l'empresa concessionària d'aigua en què es detalle el títol habilitant de l'organisme de conca i s'especifique tant el volum com els usos concedits i el seu origen, així com el volum utilitzat a satisfer les demandes actuals i el sobrant existent.  
  
3. L'explotació haurà de quedar no sols mimetitzada amb l'entorn sinó també ocultada amb tanca arbòria de la major densitat possible a fi de preservar un entorn de protecció paisatgística ampli en l'entorn de l'Arc de Cabanes i de la Via Augusta.  
4. Es recorda que segons el Codi Valencià de Bones Pràctiques Agràries de la Comunitat Valenciana, aprovat per Ordre 7/2010, no és recomanable aplicar adobs orgànics en parcel·les no cultivades ni en terreny en pendent segons les especificacions i les condicions especificades en el codi, ni tampoc efectuar aplicacions a menys de 50 metres de corrents naturals d'aigua i conduccions de depòsits d'aigua potable, així com a menys de 200 metres de brolladors d'aigua potable.  
Es recorda, així mateix, que en el cas de les explotacions agràries en zones vulnerables, els propietaris de les parcel·les han de portar un quadern d'explotació en el qual han de registrar les pràctiques d'adobament.  
5. En l'aplicació dels purins en els camps:  
a) A fi de realitzar els treballs de gestió dels purins, el tècnic responsable del projecte ha de transformar les dosis de nitrogen a un paràmetre fàcilment comprensible com ara depòsits (o parts) per unitat de superfície.  
b) Sempre ha d'haver un equilibri entre la superfície on s'aplicaran els purins, la producció d'aquests i la capacitat d'emmagatzematge. I el promotor del projecte haurà de realitzar les actuacions que siguen necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
c) Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'Ajuntament de Vall d'Alba i al Servei d'Avaluació d'Impacte Ambiental.  
  
d) En l'aplicació dels purins en camp s'han d'evitar els dies de vent i aquests s'han de colgar com més prompte millor.  
f) Els purins s'han de gestionar amb preferència, sempre que siga possible, a través de planta de tractament.  
6. S'ha de controlar la dieta dels animals i les condicions de les naus a fi de reduir l'emissió de gasos d'efecte d'hivernacle.  
7. La gestió de les aigües sanitàries es realitzarà a través de l'EDAR més pròxima.  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la manera reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 3 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de desembre de 2016.- El director general de Medi Natural i d'Avaluació Ambiental: Antoni Marzo i Pastor.